Yael

Yael, vlastným menom Matúš Kolárovský, (* 2. december 2000) je slovenský spevák, televízny herec a model. Do povedomia širokej verejnosti sa dostal v roku 2020 vďaka účinkovaniu v seriáli TV Markíza Pán profesor, kde hral študenta Hassana Amira, zanieteného futbalistu. Medzi jeho najvýznamnejšie hudobné úspechy patrí spolupráca na skladbe „Vďaka ti“ od rapera Puerta, ktorá má viac ako 19 miliónov zhliadnutí na YouTube. Na konte má spolupráce s umelcami ako Kali, Tina, Majk Spirit, Dominika Mirgová, Ronie, Nela Pocisková, či Puerto. Jeho debutové EP BAY B vyšlo v apríli 2022 vo vydavateľstve Illuminate. V roku 2023 ho angažovalo Dobré rádio, vďaka čomu sa stal aj rozhlasovým moderátorom. Presadil sa i vo svete modelingu, spolupracoval napríklad s módnym domom Valentino. Je otcom dcéry speváčky Veroniky Nízlovej zo zoskupenia Twiins.

 Životopis 
Matúš Kolárovský vyrastal v Petržalke. Jeho otec Rahim pochádza z Južnej Afriky, z Kapského Mesta, a matka z Bratislavy. Má troch súrodencov: brata Oskara a sestry Miu a Lujzu. Už počas štúdia na gymnáziu sa venoval modelingu, hudbe, boxu a natáčaniu. Navštevoval päťročné bilingválne nemecké gymnázium v Bratislave, kde bol podmienečne vylúčený kvôli modelingu a maturitu si tak dokončil na inom gymnáziu. K modelingu sa dostal už v sedemnástich rokoch, keď ho oslovil fotograf vďaka jeho exotickému vzhľadu. Počas letných prázdnin po druhom ročníku strednej školy ho oslovil dizajnér Pavol Dendis s ponukou nafotiť lookbook k jednej z jeho prvých kolekcií, ktorú následne prezentoval na Fashion Live v Bratislave. Po generálke dostal ponuku od majiteľa jednej agentúry, od ktorého dostal prvú zmluvu. Svoju prvú kampaň nafotil pre United Colors of Benetton. Je registrovaný v agentúrach vo viacerých krajinách Európy a bol už súčasťou reklamy talianskej módnej značky Valentino.

V seriáli Pán profesor začal hrať ešte počas štúdia na gymnáziu. Svoju úlohu dostal po tom, čo ho objavili na Instagrame.

Hudbe sa venuje už od roku 2017. Svoju hudobnú kariéru začínal v rapovom zoskupení Yinyoung, spolu s Dominkom Sabotom. V septembri 2020 sa rozhodol vydať na sólovú kariéru. Svoju debutovú sólovú skladbu „Made of Gold“ vydal v januári 2021. V marci spolu s Puertom prespievali svetový latino hit „Dákiti“ od dvojce Bad Bunny a Jhay Cortez, ktorému dali názov „Vďaka ti“. Táto coververzia dosiahla na sociálnych sieťach enormný úspech za relatívne krátky čas. Na popud fanúšikov sa rozhodli vydať aj jej akustickú verziu. Krátko po začiatku kariéry ho cover vystrelil medzi najpočúvanejších Slovákov v rebríčku na Spotify. Videoklip získal za mesiac viac ako pol milióna zhliadnutí a v súčasnosti má viac ako 19 miliónov zhliadnutí na YouTube. Nasledovali single „Cartoons & Movies“, „Starší“, „Gelato“ a „S tebou“ v spolupráci s Erikou Rein V auguste spolu s Martinom Klinčúchom alias Neiru naspieval pieseň k tretej sérii seriálu Pán profesor s názvom „Rosetta Stone“. V tom istom roku vyšli single „Zvesť“ a „Víťaz“.

Vo februári 2022 vydal singel „My“. V marci uverejnil videosnippet z pripravovaného EP. Na konci videa uverejnil aj dátumy a miesta plánovaného turné YAEL TOUR, ktoré sa uskutočnilo v máji a júni na piatich zastávkach naprieč Slovenskom. Jeho debutové EP BAY B vyšlo následne v apríli vo vydavateľstve Illuminate. Nahrávka obsahuje 6 skladieb vrátane jednej bonusovej – akustickej verzie skladby „My“. Pod mix a master EP sa podpísala produkcia Dvatritridva v zastúpení hudobných producentov Martina Šrámeka alias Maxa, Adriána Líšku a Mateja Mikloša. Spolu s vydaním EP vyšiel aj videoklip k singlu „Blízko“, ktorý možno považovať za nosnú skladbu celého EP najmä kvôli tomu, že udáva hudobný žáner a melodický charakter celého EP. 

V júni vystúpil spolu s Martinom Klinčúchom a Tinou na SOWA 2022. Počas roka vydal viacero singlov: „Neverím“, „TYAJA“ s Luciou Almaksus a hosťoval aj na duete s Nelou Pociskovou v energickej tanečnej skladbe „Magnet“.

Na jeseň účinkoval v 7. sérii markizáckej šou Tvoja tvár znie povedome.

Okrem toho sa v roku 2022 predstavil aj v ringu na druhom turnaji Fight Night Challenge, kde v boxe porazil Janyho Landla.

V januári 2023 vydal singel „Už navždy“. V klipe si zahrali raper Tommy Kotty, influencerka Rachelka, ale aj Veronika Nízlová s dcérou Neou.
Od 6. októbra začal moderovať talkshow Friendzone v Dobrom rádiu.

V novembri 2023 Yael zverejnil na sociálnej sieti otvorenú výpoveď, v ktorej sa priznal k závislosti od omamných látok. Po prepuknutí aféry a jej zneužívaní bulvárnymi médiami mu Dobré rádio umožnilo využiť svoju talkshow ako platformu na rozšírenie povedomia o problematike užívania drog a omamných látok a o možnostiach účinnej liečby závislostí. Svoju osobnú aféru tak chcel Yael pozitívne využiť na oslovenie mladých ľudí s podobnými problémami a pomôcť im začať ich aktívne riešiť. Yael s týmto zámerom a podporou vedenia Dobrého rádia odvysielal špeciálne vydanie svojej relácie Friendzone, do ktorej si pozval odborníčku na liečbu drogových závislostí MUDr. Ingrid Hupkovú. Mimoriadne osobný, avšak zároveň dostatočne odborný rozhovor vyvolal veľký ohlas nielen u poslucháčov, ale dokonca aj u samotného moderátora. Rozhovor na Yaela emocionálne zapôsobil natoľko, že sa ihneď po jeho nahratí rozhodol vypočuť rady doktorky Hupkovej a okamžite nastúpiť na liečenie, ktoré v nasledujúcich mesiacoch úspešne absolvoval v Psychiatrickej nemocnici v Hronovciach. „Rozhodol som sa tak na podnet jednej z mojich epizód Friendzone v Dobrom rádiu, kam prišla pani, ktorá je adiktologička, rieši závislosti a s ktorou som sa aj po tom rozhovore rozprával aj mimo vysielania, povedal som jej, čo som užíval, ako často. Povedala mi, že ak by som bol jej syn, tak by mi určite odporučila odvykačku,“ uviedol Yael v rozhovore pre Dobré noviny po návrate z liečenia. Ako Yael ďalej v rozhovore uviedol, jeho počin vo vysielaní Dobrého rádia sa ukázal ako efektívny, pretože nastúpiť na liečenie motivoval aj iných. „Prišiel taký jeden pán, pozdravil som ho a on sa otočil a povedal mi, že ma zabije, pretože tam je kvôli mne. Vysvitlo, že 24 rokov gembloval a bral drogy a nikto ho nevedel presvedčiť, aby sa išiel liečiť. Skúšal len nejaké ambulantné riešenia a zrazu sa k nemu dostala moja výpoveď o mojom užívaní. A jeho sa to tak dotklo, že sa rozplakal, zbalil si tašku a nastúpil na liečbu." Niekoľko dní pred nástupom na liečenie stihol Yael nahrať viacero nových epizód svojej talkshow Friendzone, ktorú vďaka tomu mohli poslucháči pravidelne počúvať vo vysielaní Dobrého rádia aj počas jeho hospitalizácie a relácia naďalej pravidelne vychádzala aj ako podcast.

Po svojom návrate z liečenia v roku 2024 Yael vydal single „Začínam...“ a „Euforia“, prostredníctvom ktorých sa k téme závislosti, ale najmä svojho vyliečenia hudobne vrátil. Single zaznamenali úspech nielen na internete, ale aj v rádiu, kde špeciálne singel Euforia rotoval vo vysokých hranostiach niekoľko mesiacov.

 Filmografia 
 Televízia 
 2020: Pán profesor (TV seriál) (študent Hassan Amir)
 2021: Tvoja tvár znie povedome (6. séria, 5. kolo)
 2021: Milujem Slovensko (10. séria, 8. epizóda)
 2022: Chart Show (7. séria, 2. epizóda)
 2022: Tvoja tvár znie povedome (7. séria)
 2023: Neskoro večer (18. séria, 14. epizóda)

 Diskografia 
 2022: BAY B (EP)

 Single (výber) 
 2021: „Made of Gold“
 2021: „Cartoons & Movies“
 2021: „Starší“
 2021: „Gelato“
 2021: „S tebou“ (feat. Erika Rein)
 2021: „Zvesť“
 2021: „Víťaz“
 2022: „Top boy“
 2022: „MY“
 2022: „Sen“ (feat. Tina)
 2022: „MY“ (Acoustic Version)
 2022: „Ona“
 2022: „Blízko“
 2022: „High As F**k“
 2022: „Neverím“
 2022: „Čas“
 2023: „Bvlgari“
 2023: „Plameň“
 2023: „Neni za čo“ (feat. Kali)
 2024: „Začínam...“
 2024: „Euforia“

 Skladby umiestnené v rebríčkoch 
RokPieseňUmiestnenie v rebríčkochAlbum SK RADIO TOP 100 Vrcholové pozície singlov Yaela v rebríčku TOP 100 najhranejších singlov v slovenských rádiách:
  SK RADIO TOP 50 SK Vrcholové pozície singlov Yaela v rebríčku TOP 50 najhranejších domácich singlov v slovenských rádiách:


  SK SINGLES DIGITAL TOP 100 Vrcholové pozície singlov Yaela v rebríčku TOP 100 digitálnych singlov na Slovensku:

  SKSINGLES DIGITAL TOP 50   Vrcholové pozície singlov Yaela v rebríčku TOP 50 digitálnych domácich singlov na Slovensku:

 2022„My“5435222023„Princezná“ (Yael & Ronie) — 31 23 15 —2024„Neverím“—30——

 Účinkovanie vo videoklipoch 
RokVideoklipInterpret(i)Režisér(i)Album2019„Kolotoč“Dara RolinsAdam PavelkaETC

 Ocenenia a nominácie 
 Rok  Nominovaná práca  Ocenenie  Kategória  VýsledokRef. 2021  Yael  Ruka Hore Awards  Objav roka   2023  The Curly Simon, Yael a Katarzia – „Choď už domov“  Radio_Head Awards 2022  Skladba roka  Matúš Kolárovský (Yael)Cena SOZANajúspešnejší mladý autor2024

 Referencie 

 Externé odkazy 
 Yael na Discogs


Kategória:Slovenskí reperi
Kategória:Slovenskí modeli
Kategória:Slovenskí televízni herci
Kategória:Osobnosti z Bratislavy